《送参议林郎中》
宋代·喻良能

人孰不识面，相知贵知心。
唯我与夫子，倾盖成断金。
畴昔居京与，庀职偶相临。
肯纡钟期聪，俯听牙弦琴。
讲说三百篇，一一蒙赏音。
朅来钟山旁，休沐同搜吟。
联镳照湖侧，携手天衣岑。
飞鸣互嘤嘤，和乐长愔愔。
无诗不属和，有酒相与斟。
饷我破羌帖，佳妙同来禽。
复遗先圣像，摹写自孔林。
二年如巨蛩，一旦辰与参。
襟期自兹远，诗盟几时寻。
愿言蚤盍簪，无为徒滞淫。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。